Føderal domstol vil ikke stanse Trumps nye innreiseforbud
Robart sier delstaten Washington må sende inn en klage spesifikt rettet mot det reviderte innreiseforbudet. Slik det står nå, har Washington kun bedt domstolen stanse innreiseforbud nummer to fordi det har samme effekt som gjorde at innreiseforbud én ble opphevet. Robart vil ha mer dokumentasjon. Bakgrunn: Seks stater tar innreiseforbudet til retten Justisminister i delstaten Washington, Bob Ferguson, skriver på Twitter at han går gjennom kjennelsen fra Robart sammen med flere jurister for å vurdere sitt neste trekk. Just received from Judge Robart. AG Ferguson reviewing with legal team to determine next steps. https://t.co/97osx66oY7 — WA Attorney General (@AGOWA)11.03.17, 02:26 Delstatene Washington og Minnesota utfordret lovligheten i president Donald Trumps første versjon av innreiseforbudet etter lanseringen i januar. Seattle-dommeren James Robart utstedte en midlertidig oppheving av innreiseforbudet. Trumps nye presidentordre kom 6. mars og inkluderer innreiseforbud mot seks overveiende muslimske land, ikke sju som sist gang. I tråd med det opprinnelige forbudet settes USAs flyktningprogram på vent i 120 dager, men innreisenekten på ubestemt tid for syriske flyktninger, er fjernet. Ekspert om den nye ordren: – Trump tåler ikke et nytt nederlag Til forskjell fra det forrige, får flyktninger som allerede har fått innvilget opphold, reise til landet. En annen endring er at personer som allerede har gyldig visum til USA, ikke blir nektet innreise. Ordlyden som innebar at kristne minoriteter skulle prioriteres, er også fjernet. Innreiseforbudet skal etter planen tre i kraft torsdag 16. mars.
Den føderale dommeren James Robart, som stanset det første innreiseforbudet vil ikke uten videre blokkere president Donald Trumps reviderte versjon.